Jabarkan Sejarah dari Sekolah Kebangsaan Dato Kramat dalam bahasa melayu

Sekolah Kebangsaan Dato’ Keramat yang asalnya telah dibuka pada tahun 1885 bertempat di Jalan Dato’ Keramat (berhampiran dengan pejabat pos Dato’ Keramat). Pada masa itu, kesemua muridnya perempuan. Sekarang ini sekolah tersebut telah dijadikan sekolah terencat akal.

Sekolah Kebangsaan Dato’ Keramat telah diambil sempena nama seorang keramat yang terkenal dan amat dihormati pada masa itu iaitu Datok Keramat. Makam Datok ini masih wujud di Tanah Perkuburan Islam Datok Keramat. Makam yang mempunyai jarak sepanjang 20 kaki dikenali sebagai Keramat Tok Panjang atau Keramat Tok Nador.

Pada awal pembukaannya dua orang guru bertugas iaitu Cikgu Rahimah Binti Awang yang bertugas sebagai Guru Besar dan beliau dibantu oleh Cikgu Hamidah binti Abu Bakar. Selepas itu, sejarah perkembangan sekolah ini telah menjadi kabur dan tidak dapat dikesan sehingga tahun 1927.

Tahun demi tahun, bilangan murid-murid semakin meningkat. Justeru pada 1927 sebuah sekolah yang baru telah dibangunkan (tapak SMKA Tarbiah sekarang) untuk menampung pertambahan tersebut. Sekolah ini diperbuat daripada kayu pada bahagian atas dan simen pada bahagian bawah. Sekolah yang baru ini dibina di Jalan Perak berhampiran dengan Sekolah Rendah Francis Light sekarang (dibina 1931).

Sekolah yang kedua ini telah dijadikan sekolah untuk murid-murid lelaki manakala sekolah yang asal digunakan untuk pertempatan murid-murid perempuan. Cikgu Haji Abdul Hamid Khan telah dilantik menjadi sebagai guru besar yang pertama untuk sekolah lelaki ini. Kedua-dua sekolah tersebut diletakkan dibawah pentadbiran yang berasingan.

Pada tahun 1960-an budaya menuntut ilmu mula meresapi fikiran masyarakat .  Semakin ramai murid mendaftar di sekolah Kebangsaan Dato Keramat. Rentetan daripada itu pada tahun 1967, sebuah bangunan sekolah yang baru telah didirikan bertentangan dengan sekolah lelaki ini dan juga terletak bersebelahan Sekolah Rendah Francis Light, bangunan berharga   RM 230000 ini mempunyai 4 tingkat serta mengandungi 18 bilik darjah, sebilik guru,  sebuah bilik guru besar, pejabat stor, klinik gigi, surau dan pusat sumber. Kedua-dua sekolah lama telah ditutup dengan adanya bangunan sekolah yang baru ini. Pentadbiran sekolah disatukan semula manakala guru besar yang pertama berkhidmat di Sekolah Kebangsaan Dato’ Keramat bernama Cikgu Abdullah bin Ayub.

Tanggal 16 Julai 1968, Sekolah Kebangsaan Dato Keramat telah dirasmikan oleh yang berhormat Encik Khir Johari. Menteri pelajran pada ketika itu. Sejak 1967 hingga sekarang seramai 12 0rang guru besar telah berkhidmat disekolah ini.

Pada tahun 1998, sekolah ini telah mendapat peruntukan yang baru bagi membina bilik guru baru dan mengubah suai pejabat sekolah. Projek ini siap pada akhir tahun 1998 dan mula digunakan pada bulan Januari 1999.